Hafrannsóknastofnun leggur til að veiða megi allt að 904 þúsund tonn af loðnu á komandi vertíð. Það yrði mesta loðnuveiði hér við land í tæp tuttugu ár. Þá eru einnig góðar horfur fyrir næsta ár og fiskifræðingar segja loðnustofninn almennt á uppleið.
Hafrannsóknastofnun kynnti í morgun niðurstöður úr tuttugu daga haustleiðangri sem nú er nýlokið. Miklar væntingar voru fyrir þennan leiðangur en mælingar í fyrrahaust sýndu næststærsta veiðistofn loðnu frá upphafi mælinga. Og væntingarnar gengu eftir, stofnunin leggur til veiðar á allt að 904 þúsund tonnum af loðnu á komandi vertíð. Þorsteinn Sigurðsson forstjóri Hafró segir þetta mjög góðar fréttir.
Auðvitað verður endanlega ráðgjöf veitt í kjölfar leiðangra í janúar/febrúar. En ef þetta gengur eftir þá verður þetta stærsta loðnuvertíð í minnst tvo áratugi.Þannig að þetta eru mjög ánægjulegar fréttir.
Þá séu einnig góðar horfur fyrir næsta ár.
Þannig að við horfum björt fram á veginn þegar kemur að loðnustofninum núna. Eftir mörg mjög mögur ár, satt best að segja.
Þetta er mikill viðsnúningur frá því sem var, en á síðustu vertíð veiddust samtals tæp 129 þúsund tonn. Engin loðnuveiði var svo árin tvö þar á undan.
Það sem við erum að horfa upp á núna er veiðistofn upp á rúma 1,8 milljón tonna. Sú aflaregla sem í gildi er, hún er mjög varfærin. Og ef miðgildi þessarra mælinga,eða óvissunnar sem er tekið tillit til, standast, þá verðum við með stærri hrygningastofn en verið hefur í sögulegu samhengi. Svona miðað við þær tölur sem við höfum.
Hafrannsóknastofnun leggur til veiðar á allt að 904 þúsund tonnum af loðnu á komandi vertíð, það er meira en veiðst hefur á nokkurri vertíð í tvo áratugi. Loðnustofninn virðist á uppleið og horfur fyrir næsta ári eru einnig góðar